[pic] | EVROPSKA KOMISIJA |

Bruselj, 23.11.2010

COM(2010) 685 konč.

Predlog

SKLEP EVROPSKEGA PARLAMENTA IN SVETA

o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2010/012 NL/Noord Holland, IKT, Nizozemska)

OBRAZLOŽITVENI MEMORANDUM

Točka 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju[1] omogoča uporabo sredstev Evropskega sklada za prilagoditev globalizaciji (ESPG) na podlagi mehanizma prilagodljivosti do letne zgornje meje 500 milijonov EUR poleg ustreznih razdelkov finančnega okvira.

Pravila, ki se uporabljajo za prispevke iz ESPG, so določena v Uredbi (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[2].

Nizozemska je 8. aprila 2010 vložila vlogo EGF/2010/012 NL/Noord Holland, IKT za finančni prispevek iz ESPG po odpustitvi presežnih delavcev v dveh podjetjih, ki delujeta v panogi, razvrščeni v oddelek 46 NACE Revizija 2 („Posredništvo in trgovina na debelo, razen z motornimi vozili“)[3] v regiji na ravni NUTS II Noord Holland (NL32) na Nizozemskem.

Komisija je vlogo temeljito preučila in v skladu s členom 10 Uredbe (ES) št. 1927/2006 sklenila, da so izpolnjeni pogoji za finančni prispevek na podlagi te uredbe.

POVZETEK VLOGE IN ANALIZA

Ključni podatki: |

Referenčna št. ESPG | EGF/2010/012 |

Država članica | Nizozemska |

Člen 2 | (b) |

Zadevna podjetja | 2 |

Regija NUTS II | Noord Holland (NL32) |

Oddelek NACE Revizija 2 | 46 („Posredništvo in trgovina na debelo, razen z motornimi vozili“) |

Referenčno obdobje | 1. 5. 2009–31. 1. 2010 |

Datum začetka izvajanja prilagojenih storitev | 1. 5. 2009 |

Datum vloge | 8. 4. 2010 |

Presežni delavci v referenčnem obdobju | 613 |

Presežni delavci, za katere je predvidena pomoč | 613 |

Izdatki za prilagojene storitve (EUR) | 3 776 693 |

Izdatki za izvajanje ESPG[4] (EUR) | 157 362 |

Izdatki za izvajanje ESPG (%) | 4 |

Skupni proračun (EUR) | 3 934 055 |

Prispevek ESPG (65 %) (EUR) | 2 557 135 |

1. Vloga je bila vložena pri Komisiji 8. aprila 2010, do 5. avgusta 2010 pa je bila dopolnjena z dodatnimi informacijami.

2. Vloga izpolnjuje pogoje za uporabo sredstev ESPG iz člena 2(b) Uredbe (ES) št. 1927/2006 in je bila vložena v roku 10 tednov, kot določa člen 5 navedene uredbe.

Povezava med presežnimi delavci in velikimi strukturnimi spremembami v svetovnih trgovinskih tokovih zaradi globalizacije ali svetovne finančne in gospodarske krize

3. Da bi Nizozemska dokazala povezavo med presežnimi delavci in svetovno finančno ter gospodarsko krizo, trdi, da je kriza negativno vplivala na sektor informacijskih in komunikacijskih tehnologij (IKT) ter zlasti na podjetja, ki se ukvarjajo z razvojem in prodajo strojne opreme. Vlagateljica navaja izrazito znižanje kazalnika IKT[5] na Nizozemskem, ki ga je razvilo podjetje Ernst & Young: z vrednosti okoli 160 avgusta 2008 je aprila 2009 padel na 30. Kazalnik povzema glavne rezultate raziskav o poslovnem ciklu, izdatkih in proračunu v sektorju IKT. Številke na svetovni ravni, ki so navedene v vlogi, kažejo, da je bila rast trga IKT v zahodni Evropi leta 2009 manjša v primerjavi s predhodnimi leti. Stopnja rasti je bila leta 2007 2,7 %, leta 2008 2 % in leta 2009 1,2 %.

4. Nizozemski organi pojasnjujejo, da so se v dveh podjetjih, ki jih zadeva ta vloga, prihodki leta 2009 znatno zmanjšali zaradi svetovne finančne in gospodarske krize. Podjetje Getronics je imelo 25 %, HP pa 17 % manj prihodkov na računalniškem področju, na tiskarskem področju pa 19 %.

5. Poleg tega Nizozemska tudi trdi, da so negativen vpliv svetovne finančne in gospodarske krize na zaposlovanje v sektorju IKT še poslabšale strukturne spremembe na svetovnem trgu IKT, zlasti selitev proizvodnje na Kitajsko in v Indijo. Leta 1996 je bil tržni delež držav OECD[6] na področju celotne trgovine IKT 88 %, leta 2006 pa se je zmanjšal na 56 %.

Prikaz števila odpuščenih presežnih delavcev in skladnost z merili iz člena 2(b)

6. Nizozemska je vlogo vložila na podlagi merila za pomoč iz člena 2(b) Uredbe (ES) št. 1927/2006, ki zahteva vsaj 500 presežnih delavcev v devetmesečnem obdobju v podjetjih, ki delujejo v istem oddelku NACE Revizija 2 v eni regiji ali dveh sosednjih regijah na ravni NUTS II v državi članici.

7. V vlogi je navedenih 613 presežnih delavcev v devetmesečnem referenčnem obdobju od 1. maja 2009 do 31. januarja 2010 v dveh podjetjih, ki delujeta v oddelku 46 NACE Revizija 2 („Posredništvo in trgovina na debelo, razen z motornimi vozili“) v regiji na ravni NUTS II Noord Holland (NL32) na Nizozemskem. Podatki o vseh presežnih delavcih so bili izračunani v skladu s prvo alineo drugega odstavka člena 2 Uredbe (ES) št. 1927/2006.

Razlaga nepredvidene narave navedenega odpuščanja presežnih delavcev

8. Nizozemski organi trdijo, da je bil trg IKT do sredine leta 2008 sorazmerno uspešen in je izkazoval možnosti za rast podjetij IKT ter trgov njihovih strank. Sektor je zato lahko uravnotežil vpliv sprememb v svetovnih trgovinskih tokovih. Gospodarska in finančna kriza je povzročila nenadno in nepredvideno zmanjšanje sredstev za naložbe, povezane z dobrinami IKT, sledilo pa je znatno zmanjšanje prihodkov podjetij IKT.

Opredelitev podjetij, ki odpuščajo, in delavcev, za katere je predvidena pomoč

9. V vlogi je navedenih 613 odpuščenih presežnih delavcev, za vse pa je predvidena pomoč v naslednjih dveh podjetjih:

Podjetja in število odpuščenih delavcev |

Getronics | 371 | HP | 242 |

Skupaj podjetja: 2 | Skupaj odpuščeni delavci: 613 |

10. Razčlenitev delavcev, za katere je predvidena pomoč:

Kategorija | Število | Odstotek |

Moški | 398 | 64,9 |

Ženske | 215 | 35,1 |

Državljani EU | 576 | 94,0 |

Nedržavljani EU | 37 | 6,0 |

Stari od 15 do 24 let | 110 | 17,9 |

Stari od 25 do 54 let | 338 | 55,1 |

Stari od 55 do 64 let | 153 | 25,0 |

Starejši od 65 let | 12 | 2,0 |

V zgoraj navedene kategorije je vključenih 24 delavcev (3,9 %) z dolgotrajnimi zdravstvenimi težavami ali invalidnostjo.

11. Po poklicnih kategorijah je razčlenitev naslednja:

Kategorija | Število | Odstotek |

Vodja | 31 | 5,1 |

Strokovnjak | 275 | 44,9 |

Tehniki | 215 | 35,0 |

Uradniki za pisarniško poslovanje | 61 | 9,9 |

Delavci na področju storitev in prodaje | 31 | 5,1 |

12. Nizozemska je v skladu s členom 7 Uredbe (ES) št. 1927/2006 potrdila, da je upoštevala politiko enakosti spolov ter nerazlikovanja ter da jo bo v različnih fazah izvajanja in še zlasti pri dostopu do ESPG še naprej upoštevala.

Opis zadevnega ozemlja ter njegovih organov in zainteresiranih strani

13. Ozemlje, ki ga je prizadelo odpuščanje presežnih delavcev, je provinca Noord-Holland v regiji na ravni NUTS II NL32. To je regija z visoko koncentracijo podjetij IKT.

14. Pristojna organa sta nizozemsko Ministrstvo za socialne zadeve in zaposlovanje ter Center za vprašanja o trgu dela na področju sektorja IKT (CA „Centrum Arbeidsmarktvraagstukken“–ICT). Druge zainteresirane strani so Urad za IKT (organizacija delodajalcev), sindikati FNV Bondgenoten, CNV Dienstenbond in De Unie, Inštitut za zavarovanja zaposlenih UWV („Uitvoeringsinstituut WerknemersVerzekeringen“) WERKbedrijf, občina Amsterdam, regionalna centra za usposabljanje Amsterdam in Midden Nederland, Avans Hogeschool in uradi za ponovno vključevanje na trg dela.

Pričakovani vpliv odpuščanja presežnih delavcev na stopnjo zaposlenosti na lokalni, regionalni ali državni ravni

15. Podjetji, ki sta odpuščali, sta v Amsterdamu in Amstelveenu, ki si delita trg dela in tvorita isto gospodarsko enoto „Randstad“. Nizozemska trdi, da bo odpuščanje presežnih delavcev v podjetjih, ki ju zadeva ta vloga, poslabšalo stanje zaposlenosti v provinci Noord-Holland, ki je bilo slabo že zaradi svetovne finančne in gospodarske krize.

16. Leta 2008 je število brezposelnih med aktivnim prebivalstvom v provinci Noord Holland doseglo 48 500, leta 2009 pa se je zaradi svetovne gospodarske in finančne krize povečalo za 20 000 na 68 300. Največje število brezposelnih med aktivnim prebivalstvom je v širši okolici Amsterdama: leta 2008 je bilo 19 000, leta 2009 pa 24 500.

17. Poleg tega je provinco Noord Holland prizadelo tudi odpuščanje presežnih delavcev v grafičnem sektorju, ki ga zadevata vlogi EGF/2009/024 NL/Noord Holland in Zuid Holland, oddelek 58 ter EGF/2009/026 NL/Noord Holland in Utrecht, oddelek 18.

Usklajeni sveženj prilagojenih storitev, ki jih je treba financirati, in razčlenitev predvidenih stroškov zanj, vključno z njegovim dopolnjevanjem z ukrepi, financiranimi iz strukturnih skladov

18. Predlog zajema naslednje ukrepe, katerih kombinacija tvori usklajeni sveženj prilagojenih storitev za ponovno vključevanje delavcev na trg dela:

19. Svetovanje od zaposlitve do zaposlitve/pomoč : zadeva oblikovanje individualno prilagojenega programa, ki bo olajšal aktivno ponovno zaposlovanje.

20. Centri za mobilnost : ukrep zajema ustanovitev centrov za mobilnost, ki bodo odpuščenim delavcem zagotavljali aktivno pomoč s strani notranjih in zunanjih svetovalcev, olajšali njihovo prijavljanje na delovna mesta in usposabljanje z dostopom do računalnikov ter zagotovili pregled prostih delovnih mest.

21. Pomoč pri iskanju nove zaposlitve : zajema zagotavljanje osebnega svetovanja in pomoči odpuščenim delavcem med njihovo poklicno preusmeritvijo ter iskanjem poklicnih možnosti na trgu dela.

22. Usposabljanje glede prijavljanja za zaposlitev : zajema podporo pri oblikovanju življenjepisa in prijave ter pri pripravi na razgovor in predstavitev. Cilj je pripraviti delavce in jih spremljati med postopkom prijave.

23. Usposabljanje: zajema ukrepe usposabljanja za izboljšanje zaposljivosti odpuščenih delavcev. Glede na položaj posameznega delavca lahko usposabljanje zajema poklicno usposabljanje, razvoj posebnega znanja in sposobnosti ter strokovno usposabljanje.

24. Ugotavljanje zaposljivosti: namen ukrepa je ugotoviti zanimanje in želje odpuščenih delavcev ter določiti področja, na katerih je znanje ustrezno, in področja, na katerih je potrebno dodatno usposabljanje.

25. Izdatki za izvajanje ESPG, ki se vključijo v vlogo v skladu s členom 3 Uredbe (ES) št. 1927/2006, zajemajo upravljanje in nadzor.

26. Prilagojene storitve, ki so jih predložili nizozemski organi, so aktivni ukrepi na trgu dela v okviru upravičenih ukrepov, določenih v členu 3 Uredbe (ES) št. 1927/2006. Nizozemski organi ocenjujejo, da skupni stroški teh storitev znašajo 3 776 693 EUR, izdatki za izvajanje ESPG pa 157 362 EUR (kar je 4 % celotnega zneska). Skupni zaprošeni prispevek iz ESPG je 2 557 135 EUR (65 % skupnih stroškov).

Ukrepi | Predvideno število delavcev, ki bodo prejeli pomoč | Predvideni stroški na delavca, ki bo prejel pomoč (v EUR) | Skupni stroški (ESPG in nacionalno sofinanciranje) (v EUR) |

Prilagojene storitve (prvi odstavek člena 3 Uredbe (ES) št. 1927/2006) |

Svetovanje od zaposlitve do zaposlitve/pomoč (coaching van werk naar werk/begeleiding) | 613 | 760,13 | 465 959,69 |

Centri za mobilnost (mobility centres opzet) | 613 | 119,45 | 73 222,85 |

Pomoč pri iskanju nove zaposlitve | 613 | 4 940,85 | 3 028 741,05 |

Usposabljanje glede prijavljanja za zaposlitev (sollicitatietraining) | 50 | 271,48 | 13 574,00 |

Usposabljanje (educatie) | 223 | 814,43 | 181 617,89 |

Ugotavljanje zaposljivosti | 50 | 271,56 | 13 578,00 |

Vmesni seštevek prilagojenih storitev | 3 776 693 |

Izdatki za izvajanje ESPG (tretji odstavek člena 3 Uredbe (ES) št. 1927/2006) |

Upravljanje | 39 340 |

Širjenje informacij in obveščanje javnosti | 39 341 |

Nadzor | 78 681 |

Vmesni seštevek izdatkov za izvajanje ESPG | 157 362 |

Skupni predvideni stroški | 3 934 055 |

Prispevek iz ESPG (65 % skupnih stroškov) | 2 557 135 |

27. Nizozemska je potrdila, da navedeni ukrepi dopolnjujejo ukrepe, financirane iz strukturnih skladov. Nizozemski organi so navedli, da bi bili odpuščeni delavci lahko upravičeni do udeležbe pri dveh posebnih projektih ESS[7] za delavce v sektorju IKT. Nizozemska je vzpostavila potrebne mehanizme za preprečitev morebitnega dvojnega financiranja iz ESPG in drugih finančnih instrumentov EU.

Datum, ko so se prilagojene storitve za zadevne delavce začele izvajati ali naj bi se začele izvajati

28. Nizozemska je prilagojene storitve za zadevne delavce, vključene v usklajeni sveženj, predlagan za sofinanciranje iz ESPG, začela izvajati 1. maja 2009. Zato je ta datum začetek obdobja upravičenosti za katero koli pomoč, ki bi se lahko dodelila iz ESPG.

Postopki za posvetovanje s socialnimi partnerji

29. Nizozemska je navedla, da sta obe podjetji upoštevali pravila in se posvetovali s socialnimi partnerji glede socialnega načrta v primeru kolektivnega odpuščanja, ki presega 30 delavcev. Center za vprašanja o trgu dela na področju sektorja IKT, ki ga sestavljajo predstavniki delodajalcev in zaposlenih, je pomembno prispeval pri pripravi ukrepov.

30. Nizozemski organi so potrdili, da so ukrepi usklajeni z zahtevami nacionalne zakonodaje in zakonodaje EU o kolektivnem odpuščanju.

Informacije o ukrepih, ki so obvezni na podlagi nacionalne zakonodaje ali kolektivnih pogodb

31. Kar zadeva merila iz člena 6 Uredbe (ES) št. 1927/2006, so nizozemski organi v svoji vlogi:

32. potrdili, da finančni prispevek iz ESPG ne nadomešča ukrepov, za katere so v skladu z nacionalno zakonodajo ali kolektivnimi pogodbami odgovorna podjetja,

33. pokazali, da predvideni ukrepi pomenijo pomoč za posamezne delavce in se ne uporabljajo za prestrukturiranje podjetij ali sektorjev,

34. potrdili, da zgoraj navedeni upravičeni ukrepi ne prejemajo pomoči iz drugih finančnih instrumentov EU.

Sistemi upravljanja in nadzora

35. Nizozemska je Komisijo obvestila, da bodo finančne prispevke upravljali in nadzirali isti organi, ki upravljajo in nadzirajo financiranje iz Evropskega socialnega sklada (ESS) na Nizozemskem.

Financiranje

36. Na podlagi nizozemske vloge je predlagani prispevek iz ESPG za usklajeni sveženj prilagojenih storitev 2 557 135 EUR, kar je 65 % skupnih stroškov. Dodelitev sredstev, ki jo predlaga Komisija v okviru Sklada, temelji na podatkih, ki jih je predložila Nizozemska.

37. Ob upoštevanju največjega možnega zneska finančnega prispevka iz ESPG v skladu s členom 10(1) Uredbe (ES) št. 1927/2006 in možnosti za prerazporeditev odobrenih sredstev Komisija predlaga uporabo sredstev ESPG v celotnem navedenem znesku, ki se dodeli v okviru razdelka 1a finančnega okvira.

38. Po dodelitvi zaprošenega zneska finančne pomoči bo za dodelitve v zadnjih štirih mesecih leta ostalo na voljo več kot 25 % največjega letnega zneska, namenjenega ESPG, v skladu s členom 12(6) Uredbe (ES) št. 1927/2006.

39. S predložitvijo tega predloga za uporabo sredstev ESPG začenja Komisija poenostavljeni postopek tristranskih pogovorov v skladu s točko 28 Medinstitucionalnega sporazuma z dne 17. maja 2006, da bi se doseglo soglasje obeh vej proračunskega organa glede potrebe po uporabi sredstev ESPG in glede potrebnega zneska. Komisija poziva prvo od obeh vej proračunskega organa, ki bo na ustrezni politični ravni dosegla soglasje o osnutku predloga za uporabo sredstev, naj o svojih namerah obvesti drugo vejo in Komisijo. V primeru nestrinjanja ene od obeh vej proračunskega organa bo sklican uraden tristranski sestanek.

40. Komisija ločeno pripravi zahtevek za prerazporeditev za vnos posebnih odobritev za prevzem obveznosti in odobritev plačil v proračun za leto 2010 v skladu s točko 28 Medinstitucionalnega sporazuma z dne 17. maja 2006.

Viri odobritev plačil

41. Pri trenutnem stanju izvajanja je mogoče predvideti, da odobritve plačil, ki so leta 2010 na voljo v proračunski postavki 01.0404 „Okvirni program za konkurenčnost in inovacije – Program za podjetništvo in inovacije“, to leto ne bodo v celoti porabljene.

42. Ta postavka zajema izdatke, povezane z izvajanjem finančnega inštrumenta tega programa, njegov glavni cilj pa je malim in srednjim podjetjem olajšati dostop do finančnih sredstev. Prenos sredstev na skrbniške račune, ki jih upravlja Evropski investicijski sklad, in izplačilo upravičenkam se izvajata z zakasnitvijo. Finančna kriza ima velik vpliv na ocene glede izplačil za leto 2010. Zato je bila v izogib presežku sredstev na skrbniških računih revidirana metodologija za izračun odobritev plačil ob upoštevanju pričakovanih izplačil. Zato je mogoča prerazporeditev zneska 2 557 135 EUR.

Predlog

SKLEP EVROPSKEGA PARLAMENTA IN SVETA

o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2010/012 NL/Noord Holland, IKT, Nizozemska)

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije,

ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju[8] ter zlasti točke 28 Sporazuma,

ob upoštevanju Uredbe (ES) št. 1927/2006 Evropskega Parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[9] in zlasti člena 12(3) Uredbe,

ob upoštevanju predloga Evropske komisije[10],

ob upoštevanju naslednjega:

(1) Evropski sklad za prilagoditev globalizaciji (ESPG) je bil ustanovljen za zagotavljanje dodatne podpore presežnim delavcem, ki so bili odpuščeni zaradi velikih strukturnih sprememb v svetovnih trgovinskih tokovih, ki so posledica globalizacije, ter za pomoč pri njihovi ponovni vključitvi na trg dela.

(2) Področje uporabe ESPG se je razširilo na vloge, vložene od 1. maja 2009, da bi se vključila pomoč za delavce, ki so postali presežni neposredno zaradi svetovne finančne in gospodarske krize.

(3) Medinstitucionalni sporazum z dne 17. maja 2006 omogoča uporabo sredstev ESPG do letne zgornje meje v višini 500 milijonov EUR.

(4) Nizozemska je 8. aprila 2010 vložila vlogo za uporabo sredstev ESPG v zvezi s presežnimi delavci v dveh podjetjih, ki delujeta v panogi, razvrščeni v oddelek 46 NACE Revizija 2 („Posredništvo in trgovina na debelo, razen z motornimi vozili“) v regiji na ravni NUTS II Noord Holland (NL32). Do 5. avgusta 2010 je bila dopolnjena z dodatnimi informacijami. Ta vloga izpolnjuje zahteve za določitev finančnih prispevkov iz člena 10 Uredbe (ES) št. 1927/2006. Komisija zato predlaga uporabo zneska 2 557 135 EUR.

(5) Zato je treba uporabiti sredstva ESPG, da se zagotovi finančni prispevek za vlogo, ki jo je vložila Nizozemska –

SPREJELA NASLEDNJI SKLEP:

Člen 1

V okviru splošnega proračuna Evropske unije za proračunsko leto 2010 se iz Evropskega sklada za prilagoditev globalizaciji (ESPG) uporabi vsota 2 557 135 EUR v odobritvah za prevzem obveznosti in odobritvah plačil.

Člen 2

Ta sklep se objavi v Uradnem listu Evropske unije .

V xxx,

Za Evropski parlament Za Svet

Predsednik Predsednik

[1] UL C 139, 14.6.2006, str. 1.

[2] UL L 406, 30.12.2006, str. 1.

[3] Uredba (ES) št. 1893/2006 Evropskega Parlamenta in Sveta z dne 20. decembra 2006 o uvedbi statistične klasifikacije gospodarskih dejavnosti NACE Revizija 2 in o spremembi Uredbe Sveta (EGS) št. 3037/90 kakor tudi nekaterih uredb ES o posebnih statističnih področjih (UL L 393, 30.12.2006, str. 1).

[4] V skladu s tretjim odstavkom člena 3 Uredbe (ES) št. 1927/2006.

[5] http://www.ict-barometer.nl.

[6] http://www.oecd.org.

[7] 2008ESFN226 (obdobje trajanja projekta od 1. 4. 2009 do 31. 3. 2010) in 2008ESFB295 (obdobje trajanja projekta od 1. 11. 2009 do 31. 10. 2010).

[8] UL C 139, 14.6.2006, str. 1.

[9] UL L 406, 30.12.2006, str. 1.

[10] UL C […], […], str. […].